paragraph_text: RT (ranije engl. Russia Today) je globalna višejezična televizijska postaja koju je osnovala Ruska vlada. Televizija je počela emitirati program 10. prosinca 2005. godine i za potrebe održavanja programa zaposlila je 100 novinara govornika engleskoga jezika iz cijeloga svijeta. Uz središnja studija koja se nalaze u Moskvi, RT ima lokalni studio smješten u gradu Washingtonu, kao i dopisništva u Miamiju, Los Angelesu, Londonu, Parizu, Delhiju i Tel Avivu. Televizija prenosi program na engleskom, španjolskom i arapskom jeziku. Iako je RT 2005. godine službeno osnovana kao autonomna neprofitna organizacija, u njenom je radu značajnu potporu dala i središnja vlast koja je u nju do sada investirala značajna sredstva. Cilj je televizije na međunarodnoj pozornici prenositi ruska stajališta o zbivanjima u svijetu kao i upoznati svijet sa zbivanjima u Rusiji. Programi RT-a su RT International, RT America, RT Arabic i ''Actualidad RT'. RT International, sa sjedištem u Moskvi, 24 sata dnevno emitira vijesti, dokumentarne filmove, intervjue, debate, sportske vijesti i kulturni program za koji kažu da pruža "ruski stav o glavnim globalnim događajima".